Gewapende rowers bring Kaapstad-snelweg tot stilstand | Maroela Media
Gewapende rowers bring Kaapstad-snelweg tot stilstand
Argieffoto van ‘n AK47 Foto: cheechi, Pichost
Die verkeer is Dinsdag op die R300-snelweg net buite Kaapstad tot ŉ stilstand gebring toe mans, wat glo met AK47’s gewapen was, probeer het om ŉ kontant-in-transito-voertuig te beroof.
“Verskeie skote is gevuur toe die bende van vier mans probeer het om die voertuig net voor die N2 te beroof,” het kapt. Frederick van Wyk, woordvoerder van die polisie in die Wes-Kaap, aan News24 gesê. “Geen beserings is aangemeld nie, slegs skade aan die transitovoertuig.”
Een getuie het gesê hy het vier motors links van die pad sien staan en drie aan die oorkant van die pad. Hy beweer die persone het met AK47’s oor die snelweg gehardloop en op die transitovoertuig geskiet.
Van Wyk het gesê hulle ondersoek bewerings dat AK47’s gebruik is.
Die verkeer is baie erg ontwrig op die R300 en omliggende paaie as gevolg van die misdaadtoneel. Talle persone het op sosiale media gesê die verkeer het op die nabygeleë Vanguardrylaan tot ŉ stilstand gekom.
“Die verdagtes het te voet gevlug en geen kontant is gesteel nie,” het Van Wyk bygevoeg.
Bron: Lauren Hess, News24
Afrikaans word uitgesluit as SA-ruimtetaal
Drie in hof ná polisiemanne se moord op N3
Dit lyk of die geldwa ingewag is. Daar was dus té veel inligting bekend van die beweginge en roete vooraf. Natuurlik moes ‘n selfoon ook moontlik die presiese tyd kon gee vir die rowers. Ekskuus. ‘verdagtes’.